Regionálna politika Európskej únie

Regionálna politika Európskej únie, označovaná aj ako politika súdržnosti alebo kohézna politika, je stratégia Európskej únie na podporu „celkového harmonického rozvoja“ jej členských štátov EÚ a ich regiónov. Zakotvená je v Zmluve o fungovaní Európskej únie v článku 174 a zameriava sa na posilnenie hospodárskej a sociálnej súdržnosti znižovaním rozdielov v úrovni rozvoja medzi regiónmi.

Viac ako tretina rozpočtu Európskej únie je venovaná tejto politike, ktorej cieľom je odstrániť hospodárske, sociálne a územné rozdiely v rámci EÚ, reštrukturalizovať upadajúce priemyselné oblasti a diverzifikovať vidiecke oblasti s upadajúcim poľnohospodárstvom. Regionálna politika EÚ sa zameriava na zvýšenie konkurencieschopnosti regiónov, podporu hospodárskeho rastu a vytváranie nových pracovných miest. Politika zohráva úlohu aj v širších výzvach budúcnosti vrátane zmeny klímy, dodávok energie a globalizácie. Hlavným zdrojom politiky sú štrukturálne fondy EÚ: Európsky fond regionálneho rozvoja (EFRR), Európsky sociálny fond (ESF) a Kohézny fond.

Politika súdržnosti sa vzťahuje na každý región v EÚ, no väčšina finančných prostriedkov je zameraná tam, kde sú najviac potrebné a to do tzv. "menej rozvinutých regiónov", ktoré majú HDP na obyvateľa pod 75% priemeru EÚ a "prechodné regióny" s HDP na obyvateľa medzi 75 až 100% priemeru EÚ. Politika súdržnosti využíva systém NUTS EÚ, ktorý rozdeľuje každú krajinu na tri úrovne štatistických jednotiek podľa veľkosti obyvateľstva.

Kohézna politika predstavuje hlavnú investičnú politiku EÚ v období rokov 2021 – 2027 a tvorí viac ako tretinu rozpočtu EÚ, čo predstavuje viac ako 392 miliárd eur. Vo svojom dlhodobom rozpočte venuje politika súdržnosti EÚ osobitnú pozornosť regiónom, ktorých hospodársky rozvoj je pod priemerom EÚ.

 Ciele 
Regionálna politika EÚ sa usiluje dosiahnuť rozdiel v 5 kľúčových oblastiach:
 Investície do ľudí podporou prístupu k zamestnaniu, vzdelávaniu a príležitostiam na sociálne začlenenie
 Podpora rozvoja malých a stredných podnikov
 Posilnenie výskumu a inovácií investíciami a vytváraním pracovných miest v oblasti výskumu
 Zlepšovanie stavu životného prostredia prostredníctvom veľkých investičných projektov
 Modernizácia dopravy a výroby energie s cieľom bojovať proti zmene klímy, so zameraním na energiu z obnoviteľných zdrojov a inovatívnu dopravnú infraštruktúru

 Fondy 
Politika súdržnosti predstavuje takmer tretinu rozpočtu EÚ, čo zodpovedá takmer 352 miliardám eur za sedem rokov v rokoch 2014 – 2020, a 392 miliardám eur v rokoch 2021 – 2027, ktoré sú určené na podporu hospodárskeho rozvoja a tvorby pracovných miest a na pomoc komunitám a národom pri príprave na prechod Európskej únie na udržateľnejšie a digitálnejšie hospodárstvo.

Hlavným zdrojom politiky sú štrukturálne fondy EÚ. Pre všetky regióny EÚ sú k dispozícii dva štrukturálne fondy: Európsky fond regionálneho rozvoja (EFRR) a Európsky sociálny fond (ESF). EFRR je určený na budovanie infraštruktúry a produktívne investície do tvorby pracovných miest a je určený najmä pre podniky, zatiaľ čo ESF má prispievať k integrácii nezamestnaného obyvateľstva do pracovného života prostredníctvom opatrení v oblasti odbornej prípravy. Finančné prostriedky sú riadené a poskytované v partnerstve medzi Európskou komisiou, členskými štátmi a zainteresovanými stranami na miestnej a regionálnej úrovni. Financovanie menej rozvinutých regiónov, podobne ako predchádzajúci cieľ Konvergencia, má za cieľ umožniť postihnutým regiónom dobehnúť prosperujúcejšie regióny EÚ, čím sa znížia ekonomické rozdiely v rámci Európskej únie. Medzi príklady typov projektov financovaných v rámci tohto cieľa patrí zlepšenie základnej infraštruktúry, pomoc podnikom, budovanie alebo modernizácia zariadení na čistenie odpadových vôd a úpravu vody a zlepšenie prístupu k vysokorýchlostnému internetovému pripojeniu. Projekty regionálnej politiky v menej rozvinutých regiónoch sú podporované tromi európskymi fondmi: Európskym fondom regionálneho rozvoja (EFRR), Európskym sociálnym fondom (ESF) a Kohéznym fondom.

 Referencie 

 Zdroj 

Kategória:Ekonomika Európskej únie